Pasiënt spring glo uit hospitaalvensterDie Livingstone-hospitaal in Port Elizabeth. Foto: Skermskoot/Google Maps Die departement van gesondheid in die Oos-Kaap het sy skok te kenne gegee nadat ŉ pasiënt Donderdag glo van die vyfde verdieping van die Livingstone-hospitaal in Gqeberha (Port Elizabeth) gespring en hom doodgeval het. Volgens Mkhululi Ndamase, woordvoerder van Nomakhosazana Meth, LUR van gesondheid in die Oos-Kaap, het die 38-jarige pasiënt sonder enige waarskuwing uit die venster van ŉ algemene saal gespring. “Volgens die verpleegsters aan diens het die oorledene na bewering ŉ urienmetaalhouer geneem, na die venster gehardloop en die venster met dié houer gebreek,” sê Ndamase. “Die pasiënt het uit die gebreekte venster gespring. Hy is op slag dood.” Amptenare, onder wie die polisie, is onmiddellik na die toneel ontbied. “Die familie van die oorledene is kort ná die voorval daaroor in kennis gestel.” Die LUR het die voorval as skokkend en betreurenswaardig beskryf. “Dit het almal by die hospitaal en departement geskok. Ons het gehoop die man sou herstel sodat hy met sy familie herenig kan word,” het Meth gesê. Sy het ook haar innige medelye met die oorledene se familie en vriende betuig. Sielkundige ondersteuning is gereël vir die personeel en pasiënte wat die voorval sien gebeur het.